CELEX: 32011D0126(01)
Language: el
Date: 2011-01-25 00:00:00
Title: Απόφαση της Επιτροπής, της 25ης Ιανουαρίου 2011 , σχετικά με τη σύσταση ομάδας εμπειρογνωμόνων στο πλαίσιο του κοινού φόρουμ της ΕΕ για τον καθορισμό των τιμών μεταβίβασης

26.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/3
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 25ης Ιανουαρίου 2011
   σχετικά με τη σύσταση ομάδας εμπειρογνωμόνων στο πλαίσιο του κοινού φόρουμ της ΕΕ για τον καθορισμό των τιμών μεταβίβασης
   2011/C 24/03
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Με την απόφαση της Επιτροπής 2007/75/ΕΚ της 22ας Δεκεμβρίου 2006, σχετικά με τη σύσταση ομάδας εμπειρογνωμόνων για τις τιμές μεταβίβασης (1) συστάθηκε μία ομάδα εμπειρογνωμόνων με την επωνυμία κοινό φόρουμ της ΕΕ για τον καθορισμό των τιμών μεταβίβασης. Η απόφαση αυτή λήγει στις 31 Μαρτίου 2011.
            
         
               (2)
            
            
               Το κοινό φόρουμ της ΕΕ για τον καθορισμό των τιμών μεταβίβασης είχε συσταθεί ανεπίσημα από το 2002. Έκτοτε έχει αποτελέσει ένα χρήσιμο μέσο επικοινωνίας μεταξύ των κρατών μελών και του ιδιωτικού τομέα με αποτέλεσμα να προταθούν από την Επιτροπή δύο κώδικες δεοντολογίας, οι οποίοι υιοθετήθηκαν στη συνέχεια από τα κράτη μέλη στο πλαίσιο του Συμβουλίου. Επιπλέον, η Επιτροπή έχει εκδώσει διάφορα έγγραφα που βασίζονται στην εργασία του κοινού φόρουμ της ΕΕ για τον καθορισμό των τιμών μεταβίβασης.
            
         
               (3)
            
            
               Λαμβανομένης υπόψη της σπουδαιότητας των φορολογικών θεμάτων που έχουν σχέση με τις τιμές μεταβίβασης ως θέματος της εσωτερικής αγοράς, της θετικής εμπειρίας με το κοινό φόρουμ της ΕΕ για τον καθορισμό των τιμών μεταβίβασης στο να βοηθά και να συμβουλεύει την Επιτροπή καθώς και της σταθερής ανάγκης της Επιτροπής για την ύπαρξη ενός τέτοιου φορέα, επιβάλλεται να συσταθεί μια νέα ομάδα εμπειρογνωμόνων στο πλαίσιο του κοινού φόρουμ της ΕΕ για τον καθορισμό των τιμών μεταβίβασης, ώστε να συνεχιστούν οι εργασίες του φόρουμ και να καθοριστούν τα καθήκοντα και η διάρθρωσή της.
            
         
               (4)
            
            
               Το κοινό φόρουμ της ΕΕ για τον καθορισμό των τιμών μεταβίβασης θα βοηθά και θα συμβουλεύει την Επιτροπή όσον αφορά τα φορολογικά θέματα που συνδέονται με τις τιμές μεταβίβασης.
            
         
               (5)
            
            
               Το κοινό φόρουμ της ΕΕ για τον καθορισμό των τιμών μεταβίβασης θα απαρτίζεται από εμπειρογνώμονες του δημοσίου και του ιδιωτικού τομέα όσον αφορά τις τιμές μεταβίβασης. Κρίνεται επίσης σκόπιμη η πρόβλεψη δυνατότητας αντικατάστασης των μελών, προκειμένου να διατηρείται η ισόρροπη εκπροσώπηση όσον αφορά τους εμπειρογνώμονες καθώς και τα διάφορα συμφέροντα.
            
         
               (6)
            
            
               Θα πρέπει να θεσπιστούν κανόνες για τη δημοσιοποίηση των πληροφοριών από μέλη της ομάδας, με την επιφύλαξη των κανόνων της Επιτροπής σχετικά με την ασφάλεια, που περιλαμβάνονται στο παράρτημα της απόφασης της Επιτροπής 2001/844/ΕΚ, ΕΚΑΧ, Ευρατόμ (2).
            
         
               (7)
            
            
               Η επεξεργασία δεδομένων προσωπικού χαρακτήρα θα πρέπει να διενεργείται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3).
            
         
               (8)
            
            
               Η απόφαση 2007/75/ΕΚ πρέπει να καταργηθεί.
            
         
               (9)
            
            
               Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Με την παρούσα απόφαση συγκροτείται ομάδα εμπειρογνωμόνων με την επωνυμία «κοινό φόρουμ της ΕΕ για τον καθορισμό των τιμών μεταβίβασης».
   Άρθρο 2
   Καθήκοντα
   Τα καθήκοντα της ομάδας είναι:
   
               1)
            
            
               να δημιουργήσει μια πλατφόρμα στην οποία οι φορολογικοί εμπειρογνώμονες των επιχειρήσεων και των εθνικών φορολογικών αρχών μπορούν να συζητούν προβλήματα που συνδέονται με τις τιμές μεταβίβασης, τα οποία παρεμποδίζουν τις διασυνοριακές επιχειρηματικές δραστηριότητες εντός της Ένωσης,
            
         
               2)
            
            
               να συμβουλεύει την Επιτροπή σε φορολογικά θέματα που συνδέονται με τις τιμές μεταβίβασης,
            
         
               3)
            
            
               να βοηθά την Επιτροπή στην εξεύρεση πρακτικών λύσεων, που συμβιβάζονται με τις κατευθυντήριες γραμμές του ΟΟΣΑ σχετικά με τις τιμές μεταβίβασης για τις πολυεθνικές εταιρίες και τις φορολογικές αρχές, προκειμένου να επιτευχθεί μια πιο ομοιόμορφη εφαρμογή των κανόνων εντός της Ένωσης.
            
         Άρθρο 3
   Διαβούλευση
   1.   Η Επιτροπή μπορεί να συμβουλεύεται την ομάδα για κάθε ζήτημα που συνδέεται με τις τιμές μεταβίβασης.
   2.   Ο πρόεδρος της ομάδας μπορεί να προτρέπει την Επιτροπή να ζητεί τη γνώμη της ομάδας για συγκεκριμένο ζήτημα.
   Άρθρο 4
   Σύνθεση — Διορισμός
   1.   Η ομάδα αποτελείται από:
   
               α)
            
            
               έναν εκπρόσωπο από κάθε κράτος μέλος·
            
         
               β)
            
            
               16 εκπρόσωπους από τον ιδιωτικό τομέα.
            
         
               γ)
            
            
               έναν πρόεδρο.
            
         2.   Τα μέλη που εκπροσωπούν τα κράτη μέλη διορίζονται από τις αρμόδιες εθνικές αρχές. Τα μέλη αυτά θα είναι δημόσιοι υπάλληλοι που χειρίζονται θέματα καθορισμού τιμών μεταβίβασης.
   3.   Τα μέλη του ιδιωτικού τομέα διορίζονται από τον Γενικό Διευθυντή της ΓΔ Φορολογίας και Τελωνειακής Ένωσης μεταξύ ειδικών που διαθέτουν πείρα και ικανότητες στους τομείς που αναφέρονται στο άρθρο 2 και στο άρθρο 3 παράγραφος 1 και έχουν υποβάλει αίτηση.
   4.   Οι υποψήφιοι που θεωρούνται κατάλληλοι να καταστούν μέλη αλλά δεν διορίζονται δύνανται να εγγραφούν σε εφεδρικό κατάλογο, τον οποίο μπορεί να χρησιμοποιεί η Επιτροπή για το διορισμό αντικαταστατών.
   5.   Τα μέλη διορίζονται για δύο χρόνια. Τα μέλη ασκούν τα καθήκοντά τους μέχρι την αντικατάστασή τους ή τη λήξη της θητείας τους. Η θητεία είναι ανανεώσιμη.
   6.   Τα μέλη της ομάδας μπορούν να αντικατασταθούν για την εναπομένουσα περίοδο της θητείας τους στις εξής περιπτώσεις:
   
               α)
            
            
               όταν παραιτούνται·
            
         
               β)
            
            
               όταν δεν είναι πλέον σε θέση να συμβάλλουν αποτελεσματικά στις εργασίες της ομάδας·
            
         
               γ)
            
            
               όταν δεν πληρούν τους όρους του άρθρου 339 της Συνθήκης·
            
         
               δ)
            
            
               όταν δεν ενεργούν ανεξάρτητα από εξωτερικές επιρροές·
            
         
               ε)
            
            
               όταν δεν ενημερώνουν σε εύθετο χρόνο την Επιτροπή στις περιπτώσεις σύγκρουσης συμφερόντων·
            
         
               στ)
            
            
               όταν επιβάλλεται προκειμένου να διατηρηθεί η ισόρροπη εκπροσώπηση τόσο όσον αφορά τους διάφορους τομείς εμπειρογνωμοσύνης όσο και τα διάφορα συμφέροντα.
            
         7.   Τα μέλη του ιδιωτικού τομέα διορίζονται σε προσωπική βάση και ενεργούν ανεξάρτητα κατά την άσκηση των καθηκόντων τους και προς το κοινό συμφέρον.
   8.   Τα ονόματα των μελών που διορίζονται υπό την προσωπική τους ιδιότητα δημοσιεύονται στο μητρώο των ομάδων εμπειρογνωμόνων της Επιτροπής καθώς και σε άλλα παρόμοια μητρώα, τα οποία στο εξής θα αποκαλούνται «μητρώα», καθώς και στην ειδική ιστοσελίδα.
   9.   Τα προσωπικά δεδομένα συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001.
   Άρθρο 5
   Λειτουργία
   1.   Ο Γενικός Διευθυντής της ΓΔ Φορολογίας και Τελωνειακής Ένωσης διορίζει τον πρόεδρο της ομάδας.
   2.   Σε συμφωνία με τις υπηρεσίες της Επιτροπής, η ομάδα μπορεί να δημιουργήσει υποομάδες για την εξέταση ειδικών ζητημάτων βάσει των όρων που καθορίζει η ομάδα. Οι εν λόγω υποομάδες διαλύονται μετά την εκπλήρωση της αποστολής τους.
   3.   Ο εκπρόσωπος της Επιτροπής μπορεί να καλεί εκτάκτως εμπειρογνώμονες εκτός της ομάδας οι οποίοι διαθέτουν ειδικές γνώσεις σε θέμα της ημερήσιας διάταξης, προκειμένου να συμμετάσχουν στις εργασίες της ομάδας ή της υποομάδας. Επιπλέον, ο εκπρόσωπος της Επιτροπής δύναται να παρέχει καθεστώς παρατηρητή σε άτομα, σε οργανώσεις κατά την έννοια του κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων, σε όργανα της ΕΕ και σε υποψήφιες για προσχώρηση χώρες. Ειδικότερα, εκπρόσωποι των υποψήφιων για προσχώρηση χωρών και της γραμματείας του ΟΟΣΑ μπορούν να προσκληθούν ως παρατηρητές.
   4.   Τα μέλη των ομάδων εμπειρογνωμόνων και οι εκπρόσωποί τους, καθώς και οι προσκαλούμενοι εμπειρογνώμονες και παρατηρητές, οφείλουν να συμμορφώνονται με τις διατάξεις περί τήρησης του επαγγελματικού απορρήτου που ορίζονται στις συνθήκες και τους κανόνες εφαρμογής τους, καθώς και τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, που ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ. Αν δεν το πράξουν, η Επιτροπή έχει το δικαίωμα να λάβει όλα τα ενδεδειγμένα μέτρα.
   5.   Η ομάδα και οι υποομάδες της συνεδριάζουν κατά κανόνα στα κτίρια της Επιτροπής. Η Επιτροπή προσφέρει γραμματειακή υποστήριξη. Στις συνεδριάσεις δύνανται να συμμετέχουν και άλλοι υπάλληλοι της Επιτροπής για τους οποίους οι εργασίες της ομάδας ή των υποομάδων της παρουσιάζουν ενδιαφέρον.
   6.   Η ομάδα εγκρίνει τον εσωτερικό της κανονισμό με βάση τους συνήθεις διαδικαστικούς κανόνες για τις ομάδες εμπειρογνωμόνων.
   7.   Η Επιτροπή δημοσιεύει τις σχετικές πληροφορίες για τις δραστηριότητες της ομάδας είτε στο μητρώο είτε στη σχετική ιστοσελίδα.
   Άρθρο 6
   Έξοδα συνεδριάσεων
   1.   Οι συμμετέχοντες στις εργασίες της ομάδας δεν αμείβονται για τις υπηρεσίες που παρέχουν.
   2.   Τα οδοιπορικά και, κατά περίπτωση, οι δαπάνες διαβίωσης των συμμετεχόντων στις δραστηριότητες της ομάδας επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα έξοδα αυτά καλύπτονται εντός των ορίων των διαθέσιμων κονδυλίων στο πλαίσιο της ετήσιας διαδικασίας κατανομής των πόρων.
   Άρθρο 7
   Κατάργηση
   Καταργείται η απόφαση 2007/75/ΕΚ.
   Άρθρο 8
   Εφαρμογή
   Η παρούσα απόφαση ισχύει έως τις 31 Μαρτίου 2015.
   
      Βρυξέλλες, 25 Ιανουαρίου 2011.
      
         
            Για την Επιτροπή
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 32 της 6.2.2007, σ. 189.
   
      (2)  ΕΕ L 317 της 3.12.2001, σ. 1.
   
      (3)  ΕΕ L 8 της 12.1.2001, σ. 1.